
Kaya't kapag sinabi sa iyo "Ano ang tatlong 
pundasyon na obligadong pag-aralan ng tao?" 

Sabihin mo, "Ang pagkilala ng alipin sa 
kanyang Panginoon, pananampalataya at 
propeta na si Muhammad 

Kapag sinabi sa iyo "Sino ang Panginoon mo?" 
Sabihin mo "Ang Panginoon ko ay si Allah na 
nag-aruga sa akin at nangasiwa sa lahat ng 
nilalang sa pamamagitan ng Kanyang biyaya. 
Siya ang aking sinasamba at wala na akong 
iba pang sinasamba liban sa Kanya, 

ang katibayan ay ang Kanyang sinabi , "Ang 
papuri ay kay Allah, Panginoon ng lahat ng 
nilalang" Ang lahat ay nilalang liban kay 
Allah, at kabilang ako sa mga nilalang na 
yaon. 

Kapag sinabi sa iyo, "Paano mo nakilala ang 
iyong Panginoon?" Sabihin mo, "Sa 
pamamagitan ng Kanyang mga palatandaan 
at Kanyang mga nilikha. Mula sa mga 
palatandaan Niya ay ang gabi, umaga, araw 
at buwan. Kabilang naman sa kanyang mga 
nilikha ang pitong kalangitan at pitong 
kalupaan, ang anumang naririto at nasa 
pagitan ng mga ito." Ang katibayan ay ang 
Kanyang sinabi, "At mula sa Kanyang mga 
palatandaan ay ang gabi, umaga, araw at 
buwan. Huwag kayong magpatirapa sa araw 
o sa buwan, magpatirapa kayo kay Allah na 
lumikha sa mga ito, kung kayo nga ay 
sumasamba sa Kanya." 

At gayundin ang Kanyang sinabi, 

"Katotohanan, ang inyong Panginoon ay si 
Allah na lumikha sa kalangitan at kalupaan 
sa anim na araw, at pagkaraan Siya ay nag- 
Istawa (pumaitaas) sa 'Arsh [(Trono) sa 
paraang naaangkop sa Kanyang 
Karangalan]. Tinakpan Niya ang araw sa 
pamamagitan ng gabi na nagmamadaling 
sundan ito, at (Kanyang nilikha) ang araw, 
ang buwan, at ang mga bituin ay ipinailalim 
niya sa Kanyang Pag-uutos. Hindi ba't para 
sa Kanya ang paglikha at pag-uutos?, 
Maluwalhati si Allah, ang Panginoon ng 
lahat ng mga nilalang." 

At ang Panginoon ang siyang dapat sambahin, 
ang katibayan ay ang Kanyang sinabi, 

"O sangkatauhan! Sambahin ninyo ang 
inyong Panginoon na lumikha sa inyo at sa 
mga nangauna sa inyo upang kayo ay maging 
matuwid. Siyang naglagay ng kalupaang 
nakalatag para sa inyo at ng kalangitan bilang 
inyong silungan at nagpapabuhos ng ulan 
mula sa langit at nagpapasibol dito (sa 
kalupaan) ng mga bungangkahoy bilang 
inyong ikabubuhay. Kaya't huwag kayong 
magtambal ng anupaman kay Allah sapagkat 
batid ninyo (ang katotohanan)." 

Sabi ni Imam ibnu Kathir (kaawaan siya ni 
Allah), 

"Ang Tagapaglikha ng mga bagay na ito ang 
tanging may karapatan sa pagsamba" 

Kaya't kapag sinabi sa iyo "Ano ang tatlong pundasyon na obligadong pag-aralan ng tao?" Sabihin mo "Ang pagkilala 
ng alipin sa kanyang Panginoon, pananampalataya at propeta na si Muhammad — " 

Kaya't kapag sinabi o itinanong sa iyo kung ano ang tatlong pundasyon ng pananampalataya na obligadong 
pag-aralan ng tao, sabihin mo sa kanya ang una sa mga pundasyon na ito ay ang pagkilala ng alipin sa kanyang 
Panginoon. Ito ang ugat ng iba pang pundasyon, yaon ay upang masamba mo siya ng mayroong malinaw na kaalaman 
at katiyakan. Ang makilala mo Siya (kaluwalhatian sa Kanya), kung paano Siya ipinakilala sa Kanyang aklat at sa salita ng 
Kanyang sugo — —mula sa Kanyang kaisahan, mga gawain, mga pangalan at katangian. Sabihin mo din sa kanya ang 
ikalawa sa mga ito, at yaon ang pagkilala ng alipin sa kanyang pananampalataya, na siyang paraan natin ng pagsamba. 
Ito ang pagsasagawa ng mga inobliga sa atin na gawin at pag-iwas mula sa mga inobliga sa ating iwanan. At pagkatapos 
ay sabihin mo sa kanya ang ikatlo sa mga dapat nating matutunan, ito ang pagkilala ng isang alipin sa kanyang propeta 
na si Muhammad r ^, dahil siya ang namagitan sa atin at kay Allah sa pagpaaabot ng mensahe. Wala tayong landas na 
maaaring tahakin sa pagsamba sa Kanya liban sa kung ano gabay na dala-dala ng propeta 

Ang tatlong Usool na ito ang kabuuan ng pananampalataya, sino ang iyong Panginoon? Ano ang iyong 
relihiyon? At sino ang iyong Propeta? Ito ang mga katanungang itatanong/iuusig sa isang alipin sa kanyang libingan. Ang 
pagkaka-alam lamang sa mga ito ng walang paniniwala at pagsasabuhay sa mga nilalaman nito ay hindi makapagliligtas 
sa isang alipin mula sa kaparusahan. Ang makapagliligtas sa kanya ay ang pagkatuto nito at paniniwalang may 
kasamang pagkilos ayon sa ginagabay nito. Hindi siya maaaring maging matatag sa mga katanungan sa libingan liban sa 
paraang ito. Ang tatlong pundasyon na ito ay matatagpuang magkakasama sa isang hadeeth na iniulat ng tiyuhin ng 
propeta ^ na si al-'Abbaas bin 'Abdul-Muttalib, na narinig niya ang Sugo — na nagsabi, 

", sinomang malugod kay Allah bilang Panginoon, 

sa Islam bilang relihiyon at kay Muhammad bilang Sugo ay Nalasap/Natikman niya ang tamis ng pananampalataya." 

(Soheeh Muslim Hadeeth 34) 


Ang pagkalugod dito ay daan din upang mapatawad ang mga kasalanan, sinabi ng Propeta r ^, 

"Sinomang magsabi ng "Ash-hadu an la ilaha illallaah, wahdahu laa shareeka lah, wa anna muhammadan abduhu 
wa rasuluh, radeetu billahi rabban, wa bimuhammadin rasulan wa bil islami deenan (Ako ay sumasaksi sa na walang 
ibang diyos liban si Allah, ang Nag-isa at wala Siyang katambal, at (ako'y sumasaksi) na si Muhammad ay Kanyang 
alipin at sugo. Kinalulugdan ko si Allah bilang Panginoon, si Muhammad bilang Sugo at ang Islam bilang 
pananampalataya)kapag narinig niya ang Mu'adh-dhin, mapapatawad ang kanyang mga nakalipas na kasalanan." 

(Sunan An-Nasaa'i Hadeeth 680) 


Sinabi ni Shaykh 'Abdul-Lateef bin 'Abdur-Rahmaan bin Hasan (kaawaan siya ni Allah) "Ang pagkalugod sa 
tatlong pundasyon na ito ay bumubuo sa sandigan ng pananampalataya, at dito umiikot ang realidad ng kaalaman 
at katiyakan." 

Kapag sinabi sa iyo "Sino ang Panginoon mo?" Sabihin mo "Ang Panginoon ko ay si Allah na nag-aruga sa akin at 
nangasiwa sa lahat ng nilalang sa pamamagitan ng Kanyang mga biyaya. Siya ang aking sinasamba at wala na akong 
iba pang sinasamba liban sa Kanya, ang katibayan ay ang Kanyang sinabi "Ang papuri ay kay Allah, Panginoon ng 
lahat ng nilalang" ang lahat ay nilalang liban kay Allah, at kabilang ako sa mga nilalang na yaon" 

Pagkatapos nito ay nagtungo ang may-akda at inisa-isa ang detalye ng tatlong pundasyon ng pananampalataya. 
Sinimulan niya sa una— ang pagkilala ng alipin sa kanyang Panginoon, kapag sinabi o tinanong sa iyo kung sino ang 
Panginoon mo, kung sino ang kinikilala mong Tagapaglikha at Tagapagtustos na Siyang sinasamba mo, sabihin mo sa 
kanya ng may dangal at dignidad "Ang Panginoon ko ay si Allah, wala na akong iba pang sinasamba kundi Siya at hindi 
ako nag-uukol ng anumang uri ng pagsamba sa iba. Hindi ako nagrurukoo', hindi ako nag-aalay, hindi ako namamanata, 
hindi ako nagtatawaaf (pag-ikot sa Ka'bah) kundi para kay Allah. Paanong hindi ko siya sasambahin samantalang siya 
ang nagpa-iral sa akin mula sa kawalan? Siya ang nag-aruga sa akin sa pamamagitan ng mga biyaya niyang lantad at 
hindi lantad. Siya ang nagbibigay sa aking pangangailangan, ang nagbubuhos sa akin ng mga biyaya, at naggagawad sa 
akin ng mga kabutihan. Kanyang sinabi, 

"at kung inyong bibilangin ang mga pagpapala at biyaya ni Allah, 
kail an man ay hindi ninyo ito magagawang bilang in." (Surah Ibrahim 14:34) 

Bagkus, Siya rin ang nangasiwa sa lahat ng nilalang sa pamamagitan ng Kanyang biyaya, tulad ng Kanyang 
sinabi (kaluwalhatian sa Kanya), 

"At walang gumagalaw na nilikha ang narito sa kalupaan 
na ang ikinabubuhay ay hindi nanggaling kay Allah." (Surah Hud 11:6) 


Sinabi ni Shaykhul-Islam ibnu Taymiyyah (kaawaan siya ni Allah) "Kapag sinabing Panginoon, Siya ang 
Tagapag-aruga, Tagapaglikha, Tagapagtustos, Tapagabigay-tulong, at Tagapag-gabay. Ang pangalang ito ang 
karapat-dapat hingian ng tulong at hilingan." Lumipas din para sa mga tao ang mahabang panahon na hindi siya 
umiiral, Kanyang sinabi, 

"Hindi ba't dumatal sa tao ang isang panahon na siya ay hindi (man lamang) isang bagay na nababanggit?" 

(Surah Al-lnsan 76:1) 


Ito ang panahon na hindi umiiral ang tao, pagkatapos ay nilikha siya ni Allah upang Siya ang masamba ng 
walang pagtatambal. Siya ang aking sinasamba at wala na akong iba pang sinasamba liban sa Kanya, sa Kanya ko 
iniuukol ang lahat ng aking pagsamba at sapat ang aking Panginoon bilang karapat-dapat pag-ukulan ng pagsamba. Ang 
katibayan na si Allah ang natatanging naggagawad ng mga biyaya para sa iyo at sa lahat ng nilikha ay ang Kanyang 
sinabi sa pinaka-unang talata ng Kanyang dakilang aklat, "Ang papuri, pagluluwalhati kalakip ang pagmamahal, 
paggalang at pagdadakila ay kay Allah, ang lahat ng kapurihan ay para sa Kanya, Panginoon ng lahat ng nilalang. Ang 
lahat nang nasa kalawakan gaya ng mga jinn, mga tao, mga kabundukan, at mga puno ay nilalang liban kay Allah. Ang 
pagiging isang nilalang ay palatandaang mayroong naglikha, nagpa-iral at nagmamay-ari, at kabilang ka, ako, at ang 
lahat sa mga nilalang na yaon. Lahat tayo ay nangangailangan kay Allah upang matugunan ang ating mga 
pangangailangan. Siya ang natatanging may kontrol sa paglikha, biyaya, at pangangasiwa, kaya't siya ang karapat-dapat 
sambahin ng mag-isa at walang katambal— ito ang pakahulugan ng salitang Ikhlaas. 

Kapag sinabi sa iyo "Paano mo nakilala ang iyong Panginoon?" Sabihin mo, "Sa pamamagitan ng Kanyang mga 
palatandaan at Kanyang mga nilikha. Mula sa mga palatandaan Niya ay ang gabi, umaga, araw at buwan. 


Kapag sinabi o itinanong sa iyo kung ano ang iyong mga ebidensya kung paano mo nakilala ang iyong 
Panginoon na iyong sinasamba. Sabihin mo, nakilala ko Siya sa pamamagitan ng Kanyang mga palatandaan, mga 
senyales at gabay (sa kapaligiran) na maituturing nating patnubay tungo (sa pagkilala) sa Kanyang kaisahan bilang 
Panginoon at Diyos. Nakilala ko Siya sa pamamagitan ng kanyang mga kahanga-hangang nilikha na pina-iral Niya mula 
sa kawalan at nagtuturo tungo (sa pagkilala) sa Kanya. Ang lahat ng nasa kalawakan kahit pa ito ay maliit ay gabay 
tungo sa Kanya. Ang pagninilay-nilay o pagmumuni-muni sa kalawakan ay nagpapataas ng pananampalataya at nag- 
uugnay sa mga puso kay Allah. Sinabi ni Imam ibnul-Qayyim (kaawaan siya ni Allah), "Ang pinakamainam paggugulan 
ng iyong mga paghinga ay ang pagninilay-nilay sa mga palatandaan ni Allah at sa mga kamangha-manghang 
pagkakagawa dito, lilipat ito sa puso bilang pagkakaroon ng hangarin kay Allah at hindi sa mga nilikha." Mula sa 
mga kahanga-hangang palatandaan Niya na nasasaksihan ng mga paningin ay ang pagsapit ng gabi at pagdating ng 
umaga. Ang dalawang ito ay hindi nagkakasabay sa iisang panahon, bagkus pareho silang sumusunod sa isa't isa, 
sasapit ang gabi at ang araw ay lilipas. Napakabilis (ng kanilang pagkakasunod) at hindi sila maaaring mapaghiwalay. Sila 
ay nagpapalitan upang tayo ay mapanatili. Kabilang din ang araw na sumisikat sa daigdig sa mga kamangha-manghang 
palatandaan na mayroong Nag-iisang Tagapaglikha na nangangasiwa sa lahat. Gayundin ang buwan na nagluluningning 
sa karamihan. Ito ay dalawang palatandaan na mayroong eksakto at kritikal na ruta sa mga nilalang, mayrong pagsikat 
at paglubog. Organisado ang pagkaka-ayos at mainam ang pagkilos, walang nauuna o nahuhuli. Sinabi ni Allah, 

"Hindi marapat sa araw na maabutan ang buwan, gayundin ang gabi na malampasan ang 

maghapon/araw. " 

(Surah YaSin 36:40) 


Hindi maaaring magbago ang kanilang mga ruta tungo sa hindi itinakda ni Allah, 

"Ito ang pagtatakda ng Sukdol sa Kapangyarihan, ang Ganap na maalam." (Surah YaSin 36:38) 


Sa kabila ng malaking anyo nito, kapag lumulubog ang araw ay nagpapatirapa ito sa ilalim ng 'Arsh (Trono) ni Allah. Ito 
ay nagpapaalam sa kanyang Panginoon upang muling sumikat . Isinalaysay ni Abu Dharr (kalugdan siya ni Allah) na 
kasama niya ang propeta sa masjid sa oras ng paglubog ng araw at sinabi sa kanya ng propeta 

"Alam mo ba kung saan ito pumupunta?" Sabi ko, "Si Allah at ang Kanyang Sugo ang higit na nakakaalam" 
Sabi niya, "Umaalis ito hanggang magpatirapa sa ilalim ng 'Arsh, hihingi ito ng pahintulot upang muling sumikat at 
ito'y pahihintulutan. Darating ang panahon na siya ay magpapatirapa subalit hindi ito tatanggapin, hihingi ito ng 
pahintulot subalit hindi na siya pahihintulutan. At pagkatapos ay sasabihin sa kanya "Magbalik ka kung saan ka 
nagmula" Kaya't ito ay sisikat (sa kanluran) kung saan ito lumulubog. Ito ang pakahulugan ng sinabi ni Allah, "At ang 
araw ay umiikot sa kanyang takdang landas sa (natatanging panahon). Ito ang pagtatakda ng Sukdol sa 
Kapangyarihan, ang Ganap na maalam." (Saheeh Al-Bukhaari Hadeeth 3199) 

Sa kabilang buhay ay titiklupin ito at mawawalan ng liwanag batay sa mga ulat mula kay 'Abdullah ibnu 'Abbas, 
sa kanyang pagpapaliwanag sa talatang, 

"Kapag ang araw ay tiniklop." (Surah At-Takweer 81:1) 

Kabilang naman sa kanyang mga nilikha ang pitong kalangitan at pitong kalupaan, ang anumang naririto at nasa 
pagitan ng mga ito. 

Kabilang naman sa kanyang mga dakilang nilikha ang pitong kalangitan na Kanyang pinalawak at iniangat, at 
ang pitong kalupaan na Kanyang ikinalat at pinalawak ang mga bahagi. Ang Kanyang pangangasiwa sa pagpapanatili at 
ang anumang naririto at nasa pagitan ng mga ito mula sa mga bituin, mga planeta, mga kabundukan, at mga 
karagatan. Kasama din ang iba't ibang uri ng nilalang gaya ng mga hayop, mga halaman at iba pang naririto, tunay na 
ang kaluwalhatian ay kay Allah, Panginoon ng Dakilang Trono. Kaya marapat sa bawat muslim na magnilay-nilay at 
magmuni-muni sa mga palatandaan at mga nilikha ni Allah. Ang pagninilay-nilay ay nagbibigay kabutihan sa bawat 
sitwasyon o kinaroroonan. Sinomang magnilay-nilay sa kadakilaan ni Allah ay matututong higit na gumalang at 
dumakila sa Kanya. Sinomang magnilay-nilay sa Kanyang kapangyarihan ay magkakaroon ng pagtitiwala. Ang magnilay- 
nilay sa Kanyang kaparusahan ay makikinabang sa pagkakaroon ng takot. Sinomang magmuni-muni sa Kanyang awa, sa 
kamatayan at kung ano mang darating pagkatapos nito ay matututong maghangad at umasa. Sinomang magmuni-muni 
sa kanyang mga pagkakasala ay mas iigting ang kanyang pagkatakot at hindi siya magmamalaki. 


Ang katibayan ay ang Kanyang sinabi, "at mula sa Kanyang mga palatandaan ay ang gabi, umaga, araw at buwan. 
Huwag kayong magpatirapa sa araw o sa buwan, magpatirapa kayo kay Allah na siyang lumikha sa mga ito, kung 
kayo nga ay sumasamba sa Kanya." At gayundin ang Kanyang sinabi, "Katotohanan, ang inyong Panginoon ay si Allah 
na lumikha sa kalangitan at kalupaan sa anim na araw, at pagkaraan Siya ay nag-lstawa (pumaitaas) sa 'Arsh [(Trono) 
sa paraang naaangkop sa Kanyang Karangalan]. Tinakpan Niya ang araw sa pamamagitan ng gabi na nagmamadaling 
sundan ito, at (Kanyang nilikha) ang araw, ang buwan, at ang mga bituin ay ipinailalim Niya sa Kanyang Pag-uutos. 
Hindi ba't para sa Kanya ang paglikha at pag-uutos?, Maluwalhati si Allah, ang Panginoon ng lahat ng mga nilalang." 

Ang katibayan na ang gabi, umaga, araw at buwan ay mga palatandaan ni Allah, ay ang Kanyang sinabi, "at 
mula sa Kanyang mga palatandaan na katibayan sa ganap Niyang kapangyarihan, Kanyang kaisahan, pagpapatupad 
Niya ng Kanyang nais, lawak ng Kanyang kaharian at habag Niya sa Kanyang alipin ay ang gabi na nagbibigay 
pakinabang ang dala nitong dilim kapag sinaklawan ang mga nilikha. Gayundin ang umaga na nagbibigay liwanag at 
pinakikinabangan ng mga alipin. Kasama din dito ang araw at buwan na kinakailangan upang maging maayos ang 
pamumuhay ng mga nilalang. Huwag kayong magpatirapa sa araw o sa buwan, dahil ang mga ito ay 
pinangangasiwaan, napasasailalim, nilalang at hindi karapat-dapat pag-ukulan ng pagpapatirapa, bagkus ay 
magpatirapa kayo kay Allah na lumikha sa mga ito. Dahil ang kamangha-manghang pagkakalikha sa mga ito ay dahil 
lamang sa kadakilaan ng Naglikha, kung kayo nga ay totoong sumasamba sa Kanya ay iukol ninyo sa Kanya ang buong 
pananampalataya at pagsamba. 


ANG TATLONG PUNDASYON NG PANANAMPALATAYA MODULE 7 Page 7 


At gayundin bilang katibayan na ang pitong kalangitan at ang pitong kalupaan ay mula sa Kanyang mga nilikha 
na naggagabay tungo sa pagkilala sa Kanya ay ang Kanyang sinabi, "Katotohanan, ang inyong Panginoon ay si Allah na 
lumikha sa kalangitan at kalupaan at anumang naririto. Pinerperkto Niya ang pagkakalikha sa mga ito at pinainam Niya 
ang pagkakatatag ng bawat isa sa loob ng anim na araw at pagkaraan Siya ay nag-lstawa (pumaitaas) sa 'Arsh (Trono) 
sa paraang naaangkop sa Kanyang karangalan at kadakilaan. Kaluwalhatian sa Kanya/malayo Siya mula sa anumang 
paghahalintulad sa Kanyang mga nilalang. Tinakpan Niya ang araw sa pamamagitan ng gabi na sa pagsapit nito ay 
dumidilim ang kalupaan at hudyat ng kapahingahan para sa mga tao at iba pang nilalang. Ang gabi na nagmamadaling 
sundan ito (ang araw)— na walang tigil ang pagpapalitan ng umaga't gabi hanggang itakda ni Allah na mawasak ang 
daigdig at lumipat ang mga alipin tungo sa kabilang buhay. At (Kanyang nlikha) ang araw, ang buwan, at ang mga 
bituin na nananatiling organisado at nakaayos ay ipinailalim Niya sa Kanyang Pag-uutos, pangangasiwa, kaalaman at 
karunungan. Hindi ba't para sa Kanya ang paglikha at pag-uutos? Hindi ba't sa pag-iral ng mga nilalang ay nahahayag 
ang Kanyang karunungan at kapangyarihan na magkagayon ay mangangahulugan na Siya rin lamang ang may 
karapatan sa pagbabatas/pag-uutos? Maluwalhati si Allah, sa Kanyang ganapan sa biyaya at pagigigng perpekto Niya, 
gayundin sa Kanyang paggagawad ng napakaraming kabutihan at pabor sa mga nilalang, ang Panginoon ng lahat ng 
nilalang. 


At ang Panginoon ang siyang dapat sambahin, ang katibayan ay ang Kanyang sinabi "O sangkatauhan! Sambahin 
ninyo ang inyong Panginoon na lumikha sa inyo at sa mga nangauna sa inyo upang kayo ay maging matuwid. Siyang 
naglagay ng kalupaang nakalatag para sa inyo at ng kalangitan bilang inyong silungan at nagpapabuhos ng ulan mula 
sa langit at nagpapasibol dito (sa kalupaan) ng mga bungangkahoy bilang inyong ikabubuhay. Kaya't huwag kayong 
magtambal ng anupaman kay Allah sapagkat batid ninyo (ang katotohanan)." 

At ang Panginoong Tagapaglikha ng mga dakilang nilalang na yaon mula sa pitong kalangitan, anumang naririto 
o nasa pagitan ng mga ito, Siya na Tanging nagmamay-ari, Tagapangasiwa at natatanging perpekto ang siyang dapat 
sambahin. Siya lamang mag-isa ang karapat-dapat sa pagsamba dahil ang iba pa liban sa Kanya ay mga nilalang na 
nilikha, tinutustusan at mahihina— wala silang kapangyarihang magbigay sa sarili nila ng pakinabang o pinsala (liban sa 
kung ano ang itatakda at ipahihintulot ni Allah). Ang katibayan na kung sino ang Panginoon ay Siya rin lamang dapat 
sambahin ay ang Kanyang sinabi, "O Sangkatauhan mula sa iba't ibang lahi, lalake o babae! Sambahin ninyo at 
ibukod-tangi ang inyong Panginoong naggagawad sa inyo ng mga biyayang lantad at lihim na lumikha sa inyo o nagpa- 
iral sa inyo mula sa kawalan at sa mga nangauna sa inyo. Ganito rin sila nilikha ni Allah at alalahanin ninyo ang mga 
biyayang ito upang kayo ay maging matuwid sa pagsunod sa naglikha sa inyo sa pamamagitan ng pagsunod sa Kanyang 
mga kautusan at pag-iwas sa Kanyang mga ipinagbawal. Siyang naglagay ng kalupaang nakalatag para sa inyo na 
kahalintulad ng banig na iniunat upang dito ay makapagpahinga kayo at maigugol ninyo dito ang inyong pamumuhay. 

At ang kalangitan na Kanyang inilagay bilang inyong silungan, nagsisilbing bubong na napalalamutian ng mga bituin na 
inyong nagagamit bilang palatandaan upang magabayan sa lupa at karagatan habang madilim (ang kapaligiran). Ito ang 
kalupaang nilalakaran natin at kalangitang nagbibigay lilim sa atin— hindi natin kakayanin na mawala ang isa sa kanila. 
At nagpapabuhos ng marahan at mabiyayang ulan mula sa mga ulap sa langit, at nagpapasibol dito (sa kalupaan) ng 
ibat-ibang mga bungangkahoy o iba't ibang uri ng mga puno, prutas at pananim bilang inyong ikabubuhay upang kayo 
ay maaaring magsaya dahil sa mga kabutihang ito at upang makatulong ito sa inyo sa pagsunod kay Allah. Kung kanino 
man nagmumula ang mga biyayang ito ay siya lamang ang karapat-dapat sambahin kaya't huwag kayong magtambal 
ng anupaman kay Allah sapagkat batid ninyo na hindi sila dapat sambahin. Paano kayo sasamba sa iba pang diyos- 

diyosan sa kabila ng inyong kaalaman na ito ay kaligawan. Ito ay isa sa pinakamaliwanag na rason mula sa ating mga 
pag-iisip sa Kaisahan ni Allah (bilang karapat-dapat sambahin) at kaligawan ng pagtatambal sa Kanya. 

Sa talatang ito ay pinagsama ang pag-uutos na si Allah lamang ang sambahin at pagbabawal ng kabaligtaran 
nito. Sa talatang ito ay inuusig sila ni Allah hinggil sa Kanyang desisyon at itinuro Niya sa kanila ang Kanyang kaisahan 
bilang Panginoon. Gayundin ang kanilang itinatanggi at kinamumuhian mula sa Kanyang kaisahan bilang Nag-iisang 
Diyos (na dapat sambahin). Sa aklat ni Allah ay binibigyang katuwiran Niya ang kaisahan Niya bilang diyos sa 
pamamagitan ng kaisahan Niya bilang Panginoon. 

Ang anumang pagsusumikap/pagsamba na ginagawa na walang kalakip na Tawheed ay hindi maitiuturing na 
pagsamba. Dahil sinomang sumasamba kay Allah minsanan at sumasamba (o nagtatambal) din sa Kanya minsanan ay 
hindi maituturing na alipin (na sumusunod) kay Allah. Kagaya sila ng mga tinukoy ni Allah na nag-uukol sa Kanya ng 
buong pananampalataya at pagsamba sa oras ng kagipitan. Kapag sila ay naglayag sa mga karagatan o sa mga alon at 
sila'y nawalan ng pag-asa, sila ay tanging nagmamaka-awa sa Kanya. Nauunawaan nila na sa pangangailangan nila dito 
ay walang magagawa ang iba pa nilang sinasamba, gayunpaman sa kabila nito ay tinawag pa rin sila ni Allah na mga 
mushrikeen (mga nagtatambal) at itinanggi Niya na yaon ay pagsamba. Sinabi ni Allah, 


bJ'JiS jU 'Si Ji Mil jAii il s»i ijpS dilili j iSu 


"At kung sila ay nakasakay sa barko, sila ay nananalangin kay Allah na matapat sa Kanya sa 
pananampalataya. Subalit kung sila ay iniligtas namin (hanggang makadaong) sa lupa, sila ay agarang nagtatambal 
(at bumabalik sa pagsamba sa mga diyos-diyosan)." (Surah AI-'Ankaboot 29:65) 


Walang maituturing na pagsamba liban kung saan binukod-tangi si Allah sa lahat ng uri nito. Sinoman ang sumunod sa 
Kanya sa lahat ng Kanyang mga ipinag-uutos at hindi ito iniukol sa iba, tunay na nagampanan niya ang maibukod-tangi 
si Allah. 


Sabi ni Imam ibnu Kathir (kaawaan siya ni Allah) "Ang Tagapaglikha ng mga bagay na ito ang tanging may karapatan 
sa pagsamba" 

Sabi ni Imam Abul-Fidaa' Ismaa'eel bin 'Umar ibnu Kathir, siyang nakaugnay sa pagpapaliwanag ng Quran 
(kaawaan siya ni Allah) "Ang Tagapaglikha na naglalang sa mga bagay na ito mula sa kawalan tungo sa pag-iral bilang 
tao, kalupaan, kalangitan, mga prutas at iba pa ang tanging may karapatan sa pagsamba." Maliban sa Kanya, ang lahat 
ay mahihinang nilalang na walang karapatan na sambahin, Kanyang sinabi. 


1-a 'rf'l- . > o ' f 

"At ang inyong sinasamba maliban pa sa Kanya ay hindi man lang nagmamay-ari kahit isang Qitmeer 
(manipis na hibla mula sa buto ng datiles). Kung sila ay inyong tinatawagan, sila ay hindi nakaririnig sa inyong 
panalangin, at kung sila (man) ay makakarinig ay hindi nila kayo kayang tugunan (sa inyong mga 
pangangailangan). At sa Araw ng muling pagkabuhay ay kanilang itatanggi ang inyong pagtatambal sa kanila (sa 
pagsamba kay Allah). Walang sinoman ang makapagbibigay sa iyo ng kaalaman na katulad (ng Tanging Isa) na 
Ganap na Nakakaalam." (Surah Al-Faatir 35:13-14) 

Sinabi ni Imam ibnul-Qayyim (kaawaan siya ni Allah) "Kung sinoman ang makapangyarihang magbigay ng 
pinsala o kabutihan ay siya ngang dapat sambahin. Ang sinasamba ay dapat na nagmamay-ari (at kayang 
pangasiwaan) ang (pagbibigay ng) pinsala o pakinabang. Dahil dito ay kinamumuhian ni Allah na mayroon pang 
ibang sinasamba liban sa Kanya dahil hindi nila kayang magbigay pinsala o pakinabang" 


MATAPOS ANG MODULE NA ITO, DAPAT AY MAKAKAYA NG MAG-AARAL NA 
IPALIWANAG ANG MGA USAPIN GAYA NG MGA SUMUSUNOD: 

1. Ano ang tatlong pundasyon ng pananampalataya sa Islam na silang prayoridad 
matutunan ng bawat tao? 

2. Sino ang iyong Panginoon? Magbigay ng makatwiran at rasonableng katibayan. 

3. Magbahagi ka ng ilan sa mga biyaya ni Allah at paano ka nakikinabang mula dito? 

4. "Kung sino ang Panginoon (Tagapaglikha, Tagapagtustos at Tagapangasiwa) ay 
Siya lamang ang dapat sambahin" Bigyang katwiran ang pahayag na ito. 

